SZEPTEMBER 7.
A legszentebb Istenszülő születésének előünnepe
Szent Szózon vértanú emléke
Himnuszköltő Szent Kassziáni
hajnali szolgálaton
Tropár 4. hang. Minta: Elcsodálkozott József...
Jessze törzséből és Dávid ágyékából * Isten leánya, Mária születik ma nekünk. * Így az egész világ örvend és megújul; * ég és föld együtt örvendezik! * Dicsérjétek őt, minden nemzetek nemzetségei! * Vigad Joákim és Anna diadalt ül, fölkiáltván: * Meddő asszony szüli az Istenszülőt, *’ a mi életünk táplálóját!
Az első zsoltárcsoport után kathizma
1. hang. Minta: Habár sírod köve...
Csodálatos módon születtél meddő anyától, kínok között, * te magad pedig szűz méhedből szültél természetfölötti módon. * Mert ékes hajtásként sarjadztad a világnak az Életet, * azért a mennyei erők zengik néked, Istenszülő: * Dicsőség a te mostani születésednek! * Dicsőség a te szüzességednek, ó tiszteletre méltó! *’ Dicsőség a te szent szülésednek, egyetlen teljesen szeplőtelen!
Dicsőség... most és... 
Ugyanez
A második zsoltárcsoport után kathizma
5. hang. Minta: Az Atyával...
Az összes mennyei lény vigadozik most * és az emberi nem velük együtt ünnepel. * A próféták is titokzatos módon együtt örülnek velük, * mert akit a régi nemzedékek látomásokban, titokzatos előképekben * vesszőként, bokorként, vödörként, felhőként és ajtóként * királyi trónusként vagy nagy hegyként szemléltek, *’ az megszületik a mai napon. 
Dicsőség... most és... 
Ugyanez
Kánon
I. óda. 4. hang
Fölnyitom az én számat, * és betelik Lélekkel, * és dicsőítő éneket hangoztatok neked, ó Anyakirálynő, * és fényesen ünnepelve téged, * örömmel hirdetem a te csodáidat. 
Örvendezzünk ma, és énekeljünk szent énekeket az Isten Anyjának szent születése napján, mert ő megszülte a földkerekségnek a boldogságot, és megszüntette az ősanya szomorúságát!
Meddő méhből született a bűn meddővé tevője, kit a Törvény előre jelzett, és kiről az isteni ihletésű próféták jövendölése világosan szólt, a tisztaságos és teljesen szeplőtelen Nagyasszony.
Az Uralkodó templomává és palotájává lettél, kiben magának lakhelyet készített ő, a minden lény fölötti, hogy a Szentháromság lakhelyévé tegye a híveket.
Szépséges nászteremmé, Isten legmagasabb királyi székévé lettél, Isten jegyese, mert ő megtestesülvén benned foglalt helyet, hogy a pusztulás sötétségében ülőket jóságával az ismeret világosságára ébressze.
III. óda. 4. hang
Mivel a pogányokból választott * meddő egyház gyermekeket szült * és a sokgyermekes zsinagóga elsorvadt, * a mi csodatevő Istenünknek hangoztassuk: * Szent vagy, Urunk! 
A gyümölcsöt termő föld terméketlen földből születik, hogy megteremje a minden jót Termelőt, az életadó kalászt, aki isteni gondviselésével táplál mindeneket.
Ma kihajtott a szüzesség vesszeje, és belőle sarjadzott az ág, a mi Gondviselő Istenünk, aki a rossz hajtásokat végtelen nagy jóságával lemetszi.
Íme, itt a terméketlen sziklából született vágatlan hegy, és belőle válik ki a szellemi Kő, mely összetöri a cselszövő minden bálványszobrát.
A Törvény előképei téged ábrázoltak, Leányzó, mert te fogadtad méhedbe a természet törvényétől eltérő módon a Törvényhozót, aki kifejezhetetlen módon megőrzött téged romlatlan érintetlenségedben.
Katavászia 4. hang
Tenéked örvendezik * a te Egyházad, Krisztus, énekelve néked: * Te vagy az én erősségem, Uram, * menedékem és megerősítőm!
Kathizma
4. hang. Minta: Hamar előzz meg elénk...
Hited révén üdvözültél, Szózon bajnok, * és Krisztus Isten gondviselése folytán * üdvösséges révpartja lettél a viharban hányódóknak! * A gyógyulás patakját buzogtatod az arra vágyódóknak, * nap mint nap megszünteted a lázas betegségeket, *’ azért szent emléknapodat híven megünnepeljük.
Dicsőség... most és... előünnepi 8. hang. Minta: Megértvén a számomra titokteljes...
Az ég vigadjon és örvendezzen az egész föld, * mert megszületett a földön az Isten mennyboltja, * Istennek megígért Jegyese. * Magtalan szoptatja leányát, Máriát, * és Joákim örül születésének: * Megszületett nálunk a vessző, * melyről, Dávid gyökeréből virágként sarjad ki Krisztus, a Messiás. *’ Valóban megdöbbentő csoda!
IV. óda. 4. hang
Az istenség királyi székén dicsőségben ülvén, * mint könnyű felhőn, leszállott az isteni Jézus, * és tisztaságos kezével * megmentette mindazokat, * akik kiáltják néki: * Dicsőség a te hatalmadnak, Krisztus! 
Angyalokat is felülmúló Szűz születik a földön: a szent és hasonlíthatatlanul Tisztaságos, aki majd mindnyájunk megtisztítóját, megszentelőjét és tökéletes Szabadítóját, Krisztust szüli.
Boldoggá lett Anna méhe, mert azt szülte, aki majd méhében körülhatárolja a boldog és körülírhatatlan Igét, aki minden hívőnek újjászületést ad.
Megkezdődött már a gonoszság sötétségének eloszlatása, mert meddő méhből feltűnt a Nap lelkes felhője, a Szeplőtelen. Ünnepeljük meg fényes születése napját!
Jessze gyökeréből sarjadzott, dús gyümölcsű olajágat hajtott ki Anna: téged, Szent Szűz, ki a könyörületes Igét sarjadzod majd, akiből aztán az irgalom és igazság árad mindenkor.
V. óda. 4. hang
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek * békességet ajándékoz. 
Megszületett most a lepecsételt Könyv, melyet a természet törvénye szerint el nem olvashat egyetlen ember sem, mert őt meg kell őrizni arra, hogy az Ige lakjon benne, amint a próféták könyvei a Lélek sugallatára előre hirdették.
Megszületett ma az üdvösséges szőlőtő, amely majd az édességet árasztó, tiszta, isteni Szőlőfürtöt termi, s aki abból titokzatosan iszik, szent és üdvösséges boldogságra lel.
Ujjongjatok, angyalok, vigadjatok az emberekkel együtt, mert ma a meddőségből született Szűz megszünteti a bánatot, s örömet áraszt mindazokra, akik magasztalják az ő szent szülését!
Az istenes próféta világosan megírta, hogy te vagy, Leányzó, az új Könyv, melybe az Atya saját kezével írja be az Igét, aki pedig jóságával az Élet könyvébe írja be azokat, akik engedelmeskednek neki.
VI. óda. 4. hang
A mennyei bölcsességű Istenanyának * mai napon legszentebb * és legáldottabb ünnepét ülvén, * jertek, hívek, örvendezve tapsoljunk, * és a tőle született Istent dicsőítsük!
Megszületett ma a híd, mely az emberi természetet a világosságba viszi, az égbe vezető lépcső, Isten legtündöklőbb hegye, az Istenszülő Szűz, akit magasztaljunk!
Anna, a bíborcsiga, előadta a bíbort, mely később az Uralkodó megtestesülésének gyapjúját festi. Őt mindnyájan méltóképpen magasztaljuk!
Kicsiny cseppből forrás fakadt, a Szeplőtelen, aki az üdvösség mélységét szüli, és megszünteti a sokistenhit áradatát.
Terméketlen gyökérről sarjadzottál, és a gonoszság tövisét természetfölötti, istenes ágaddal tövestől kimetszetted, mindenkor boldog Istenszülő Szűz!
Katavászia 
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől, * a te oldaladból kegyelmesen * kiömlesztett véred által.
Konták
3. hang. Minta: Ma a Szűz...
Ma a Szűz, az Istenszülő Mária, * a mennyei Vőlegénynek föltárhatatlan Csarnoka * isteni terv szerint magtalanságból megszületik. * Az Ige bölcsője elkészült, * hiszen ő már előre isteni ajtónak volt kiszemelve *’ és a valódi Élet Anyjának.
Ikosz
Gyümölcsöt kapott a meddő: Máriát, az Isten szolgálóját. Akit az isteni ihletésű próféták egykor lélekben előre láttak, azt mi ma örömmel Anna kebelén szemléljük. Gyülekezzünk össze a hív Joákimmal szellemi vendégségre, s hívjuk meg a távollévőket is, mondván: Meddő méhből sarjadt a világ helyreállítása, az isteni Ajtó és a valódi Élet anyja!
VII. óda. 4. hang
Nem hajoltak meg a jámbor ifjak * a bálványok előtt a Teremtő helyett, * hanem a tűzbüntetést bátran kiállván * örvendezve énekelték: * Áldott vagy te, atyáinknak * dicsőített Istene! 
Boldognak hirdetik most Joákimot és Annát, mert világra hozták a valódi boldogságot, a tisztaságos Istenanyát, ki a boldog Igét hordozta méhében, minden hívő boldoggá tevőjét.
Drága kincsévé lettél szüleidnek, Legtisztább, mert Istenedet fogantad, ki értékes ajándékokkal teszi gazdaggá mindazokat, akik zengik: Áldott vagy te, atyáinknak dicsőített Ura és Istene!
Még a legjobb bornál is jobbak a te emlőid, Istentől kiválasztott Anna, mert jóságos emlőddel azt szoptattad, aki a minden jót adó Igét táplálta, a tej megadóját és minden élőlény Táplálóját.
Vigadozzál, pengesd hangszeredet, Istentől ihletett Dávid, és táncolj! Íme, itt van a Frigyszekrény, melyet hajdan előre megjövendöltél; meddő méhből megszületett, hogy a teremtés Urának, Istenének őrizze meg magát.
VIII. óda. 4. hang
Az istenfélő ifjakat * hajdan a tüzes kemencében megőrzé az Istenszülő szülöttje; * akkor ugyan csak előképben, * most pedig valósággal működvén, * az egész mindenséget dicsőítő énekre buzdítja: * Áldjátok az Urat, az Úr minden művei * és magasztaljátok őt mindörökké! 
Zendítsünk nyelvünkkel szent énekre, magasztaljuk annak a szent születését, aki a Szentlélek erejével testet biztosított a mindenek felett magasztalásra méltó Istennek és Igének, és hangoztassuk: Áldjátok az Urat, az Úr minden művei, és magasztaljátok őt mindörökké!
Ujjongjatok, szent próféták, magasztaljátok a Szűz születését, mert ő beteljesített minden jövendölést, amit csak mondtatok, megszülte Krisztust, a mindenség Uralkodóját! Magasztaljuk őt mindörökké!
Hegyek, harsogjatok örömet! Vigadjatok, apostolok és vértanúk, jámboréletűek és igazak! Örvendezzetek ma az Úr Anyjának születése hallatán, és hangoztassátok: Áldjátok az Urat, és magasztaljátok őt mindörökké!
Kihajtott az illatozó fa, föltűnt az isteni Rózsa, s elárasztotta ma illatával a földkerekséget, és elvette bűneink bűzét, ő, a Legtisztább és az Ige Anyja. Magasztaljuk őt mindörökké!
Az isteni Lélek szent kegyelmi ajándékait nélkülöző, meddő emberi természet, örvendezz ma, látva, hogy a meddőségből isteni leányzó született, és hangoztasd: Áldjátok az Urat, az Úr minden művei, és magasztaljátok őt mindörökké!
Katavászia 
Kezeit kiterjesztvén Dániel * a barlangban ásítozó oroszlánok * dühét lecsillapítá, * a tűz erejét pedig kiolták * a valláskedvelő, erényes ifjak, kiáltván: * Áldjátok az Urat, az Úrnak minden művei!
IX. óda. 4. hang
A Szentlélek által megvilágosított * földi halandók örvendezzenek, * és a mennyei erők vigadozzanak, * megünnepelve az Isten Anyjának szent ünnepét, * és kiáltva neki: * Üdvözlégy, boldogságos * és mindenkor szeplőtelen Istenszülő Szűz! 
Íme, Isten szent helye láthatóvá lett, a Király dicsőséges városa fölépült, a tündöklő Paradicsom virágba borult, a Paradicsom visszaszerzője, az embereket Isten közelségébe visszajuttató lény megjelent.
Feltűnt ma a világító fáklya, az öröktől fogva kiválasztott, aranyfényű Világosság, s a benne lakozó majd megvilágosítja a gonoszság éjszakájában ülőket, megszünteti az istentagadás sötétségét, és a hit által mindenkit valóban az igazi Nap világosságában részesít.
Ma a föld vigadozik, mert megpillantotta az új eget, Isten leggyönyörűségesebb szülöttjét, akiben benne lakozik majd az egeket is fölülmúló Úr, és jóságával fölemel és átistenít minden embert. Híven zengjük és magasztaljuk őt.
A szépséges pár, Joákim és Anna, világra hozta a szeplőtelen leányzót, akinek magzata, mint a hízlalt borjú, a világért áldozattá lesz, elveszi az emberek bűneit, és megszünteti a gonosz szellemeknek bemutatott mindenféle áldozatot.
Világosíts meg minket, Isten Anyja, ki a Világosságot szülted, midőn a te születésnapodat a Szentlélekben fényesen megünnepeljük! Tégy minket, Tisztaságos, a jövendő világosság részesévé, szerezz békességet, és szabadíts meg a gonosztól anyai közbenjárásoddal!
Katavászia 
Belőled, az érintetlen hegyből * származott, ó Szűz, * a faragatlan szegletkő, Krisztus, * ki a két különböző természetet egyesítette önmagában, * azért örvendezve * magasztalunk téged, Istenszülő!
Fényének
[bookmark: _GoBack]Mennyei seregeké
Ki mint Isten az eget csillagokkal ékesítetted * és angyalaid által az egész földet megvilágosítod, * mindeneknek Teremtője * üdvözítsd a téged éneklőket.
Vértanúé
A te tiszteletreméltó kereszted pajzsával bajnokod keményen legyőzte az ellene küzdő erőket, ó Ige. Megszégyenítette a hatalmaskodókat, érted harcolt, Krisztusom, mindenek Ura, és veled uralkodik szüntelenül.
Az Istenszülőé
Örvendezz, egész teremtés, látva az örömet, hogy az Istenben bölcs Annától, ki méltán viseli a „kegyelem” nevet, és az isteni ihletésű Joákimtól reményen felül megszületik a teljesen szeplőtelen Mária, a tisztaságos Istenszülő, kinek Gyümölcse az emberiség üdvössége, a belőle kifejezhetetlen módon megtestesült Krisztus Isten lett!
Előverses sztihirák
2. hang. Minta: Efráta háza...
Jöjjetek, ’ Ádámtól valók! * Mondjunk ’ himnuszt * a Dávid törzséből sarjadzott * és Krisztust szülő Szűzről, *’ a teljesen szeplőtelen Máriáról!
Elővers: Halljad, leányzó, lássad, és hajtsd ide füledet!
Hozzunk, ’ dicséretet * Megváltó ’ Urunknak, * ki meddőségből adta nekünk * az Istenszülőt, *’ az egyetlen Örökszüzet!
Elővers: A nép gazdagjai ajándékokkal könyörögni fognak színed előtt.
Ma ' meddő méhből * csodálatos’ módon * megszületik az egész * földkerekség öröme, *’ a mi Urunk édesanyja.
Dicsőség... most és... 2. hang
A mindenség előre megjövendölt Uralkodónője, * Istennek hajléka, a végtelen Lényeg isteni szentélye * ma az örvendező Anna meddő méhéből világra jött, *  legyőzte az alvilág arcátlanságát, *  s Évát egész nemzetségével a biztos életbe telepítette. *  Méltóképpen hangoztassuk neki: * Áldott vagy te az asszonyok között *’ és áldott a te méhednek Gyümölcse!
Tropár 4. hang. Minta: Elcsodálkozott József...
Jessze törzséből és Dávid ágyékából * Isten leánya, Mária születik ma nekünk. * Így az egész világ örvend és megújul; * ég és föld együtt örvendezik! * Dicsérjétek őt, minden nemzetek nemzetségei! * Vigad Joákim és Anna diadalt ül, fölkiáltván: * Meddő asszony szüli az Istenszülőt, *’ a mi életünk táplálóját!



